钦定古今图书集成/方舆汇编/职方典/第1085卷 > 《兴化军新城记》刘克庄
## 钦定古今图书集成/方舆汇编/职方典/第1085卷 > 《兴化军新城记》刘克庄

莆为郡且三百年，犹不克有城，皆曰：“乐土也，缓事也。”
一日，盗起汀、卲，他州皆增陴浚隍，惟莆四封荡然，破
扉不阖。未几，盗寖南侵，势且及境，冨家窭人咸欲溃
去。郡人陈公宓始倡版筑之议，士民和之，台郡是之。
会赵侯汝固始至，顾郡力巳屈，则拜疏求助于朝。有
旨赐祠牒五千，未至而赵侯去。陈公与郡人太息曰：
“城其中辍乎？”于是天子擢曾侯用虎知军事。侯博访
于众，或谓城庳且薄，不足恃；或谓费杂且广无以继。
侯奋然曰：“库者可高也，薄者可厚也，役不可以已也。
且吾患无政，不患无财。”益市木石，益僦工徒，向之苟
简，悉趋坚好。既成，长一千二百九十八丈，高一丈八
尺，表里以石，覆以砖。五门楼堞，丹垩“焕然，凭高望之，
钜丽突兀，疑化人之所为，画史之所摹也。”凡用石以
丈计者五万七千一百七十二，砖大小六十七万八
百，夫五万一千四百，靡缗钱二万四千六百七十七，
楮币六万六千八百，内楮四万，朝家所赐钱楮各千，
漕台所助，馀悉出郡帑。昉于绍定三年之春，讫于四
年之冬，盖三百年不克为者，一朝而就。然则城果缓
事乎？乐土果可常恃乎？夫敌无坚脆，有备者胜；国无
大小，善守者全。乐毅能下齐，而不能拔莒、即墨之二
城，佛狸能饮江，而不能克旴𣅿之孤垒，往事之明验
也。先朝惩侬寇之患，城广城邕城桂，岭海之民始奠
其居。嘉定鉴开禧之迹，大城江北，楼橹相望，然后并
边郡邑，各能自立，近事之已效也。玩常而忽变，喜逸
而惮劳，华元之讴，子罕之朴，人之常情也。以习安为
惧，以恃陋为戒，墨翟之智，子囊之忠，侯之盛心也。侯
治郡尤清苦，省逢迎之厨传，罢游观之土木，独民间
有大利病，必勇于兴除，不以役巨费伙而沮。城成之
明年，岁丰盗熄，乃下令蠲夏税一年，以撙节之赢代
输。嘻！侯知筑是城，又知所以守是城矣。初役之兴，陈
公最尽力，且率大夫国人各相斤斸。其后通守赵君
汝𬳶、判官赵君汝沃与有劳焉。莆人嘉守备之固，美
蕃宣之勤，复悲陈公之不及见也。庄亦版籍一民，赀
不足以豪乡闾，力不足以荷畚锸。兹获以笔墨技记
事之成，顾非幸欤！